KOMISIJOS SPRENDIMAS
2006 m. kovo 16 d.
patvirtinantis valstybių narių naminių ir laukinių paukščių gripo tyrimų įgyvendinimo programas 2006 m.
(pranešta dokumentu Nr. C(2006) 780)
(2006/314/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į šio sprendimo 20 straipsnį,
kadangi:
(1)
Tarybos sprendime 90/424/EEB numatyta, kad Bendrija skiria finansinę paramą techninėms ir mokslinėms priemonėms, būtinoms Bendrijos veterinarijos teisės aktų kūrimui bei veterinarinio švietimo arba mokymo plėtrai, taikyti.
(2)
Komisijos sprendime 2006/101/EB dėl naminių ir laukinių paukščių gripo tyrimų programų įgyvendinimo valstybėse narėse 2006 m. (2) numatyta nuo 2006 m. vasario iki gruodžio mėn. įgyvendinti tokius tyrimus su sąlyga, kad Komisija patvirtina jų programas. Tyrimai yra skirti paukščių infekcijoms tirti; dėl to gali reikėti persvarstyti dabartinius Bendrijos teisės aktus ir išplėsti žinias apie galimus laukinės augalijos ir gyvūnijos keliamus pavojus gyvūnams ir žmonėms.
(3)
Pagal tą sprendimą Komisija išnagrinėjo valstybių narių pateiktas tyrimų programas.
(4)
Komisija nustatė, kad valstybių narių pateiktos tyrimų programos atitinka Sprendimą 2006/101/EB. Dėl to tas tyrimų programas reikėtų patvirtinti.
(5)
Atsižvelgiant į šių tyrimų programų svarbą siekiant Bendrijos tikslų gyvūnų ir visuomenės sveikatos srityje, tikslinga nustatyti, kad Bendrijos finansinės paramos dalis padengtų 50 % atitinkamų valstybių narių patirtinų išlaidų, susijusių su šiame sprendime nurodytomis priemonėmis, neviršijant kiekvienai tyrimų programai numatytos didžiausios sumos.
(6)
Nuo 2006 m. vasario 1 d. patirtos išlaidos, susijusios su šiuo sprendimu patvirtintomis tyrimų programomis, taip pat turi būti laikomos atitinkančiomis reikalavimus Bendrijos bendram finansavimui gauti.
(7)
Be to, tikslinga nustatyti ataskaitų apie tyrimų rezultatus pateikimo taisykles ir taisykles, padedančias nustatyti, ar išlaidos, pateikiamos paraiškoje Bendrijos finansinei paramai gauti valstybių narių išlaidoms, patirtoms įgyvendinant tyrimų programas, padengti, atitinka reikalavimus.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
I priede išvardytos valstybių narių naminių ir laukinių paukščių gripo tyrimų programos (toliau - programos) patvirtinamos tame priede nustatytam laikotarpiui.
2 straipsnis
Valstybės narės vykdo naminių ir laukinių paukščių gripo tyrimus pagal šias programas.
3 straipsnis
Bendrijos finansinė parama mėginių analizės išlaidoms skiriama kiekvienai valstybei narei ir padengia 50 % patirtų išlaidų bei neviršija I priede nustatytos didžiausios bendro finansavimo sumos.
Bendrijos finansinė parama teikiama, jeigu atitinkama valstybė narė įvykdo šias sąlygas:
a)
priima programos įgyvendinimui būtinus įstatymus ir kitus teisės aktus;
b)
vėliausiai iki 2007 m. kovo 31 d. pateikia Komisijai ir Tarybos direktyvos 2005/94/EB (3) 51 straipsnio 1 dalyje nurodytai Bendrijos etaloninei paukščių gripo laboratorijai galutinę ataskaitą apie techninį programos vykdymą ir pasiektus rezultatus, laikydamasi šio sprendimo II-V prieduose nustatytų ataskaitos modelių;
c)
Komisijai pateikia atitinkamus dokumentus dėl patvirtintu programos laikotarpiu analizuojant mėginius patirtų išlaidų;
d)
veiksmingai įgyvendina programą, visų pirma kompetentinga institucija turi užtikrinti tinkamą mėginių ėmimą.
4 straipsnis
Valstybių narių išlaidų, patiriamų atliekant programose numatytus tyrimus, didžiausios kompensuotinos sumos neviršija:
a)
:
ELISA tyrimas
:
1 EUR už tyrimą;
b)
:
imunodifuzijos agaro gelyje tyrimas
:
1,2 EUR už tyrimą;
c)
:
HI tyrimas H5/H7
:
12 EUR už tyrimą;
d)
:
viruso izoliavimo tyrimas
:
30 EUR už tyrimą;
e)
:
PGR tyrimas
:
15 EUR už tyrimą.
5 straipsnis
Šis sprendimas skirtas valstybėms narėms.
Priimta Briuselyje, 2006 m. kovo 16 d.